钦定古今图书集成/历象汇编/岁功典/第112卷
## 钦定古今图书集成/历象汇编/岁功典/第112卷

| 钦定古今图书集成 历象汇编 第一百十二卷 |

| |

钦定古今图书集成历象汇编岁功典

第一百十二卷目录

晨昏昼夜部纪事二

岁功典第一百十二卷

《孝子传》：王祥后母庭有李，始结子，使祥昼视鸟雀，夜
则趋鼠。一夜风雨大至，祥抱泣至晓，母见之恻然。
《晋书。刘殷传》：殷尝夜梦人谓之曰：“西篱下有粟。”寤而
掘之，得粟十五锺，铭曰：“七年粟百石，以赐孝子。”刘殷
自是食之，七载方尽。

《王濬传》：濬夜梦悬三刀于卧屋梁上，须臾又益一刀，
濬惊觉，意甚恶之，主簿李毅再拜贺曰：“三刀为州字，
又益一者，明府其临益州乎！”果迁为益州刺史。
《傅元传》：元天性峻急，每有奏劾，或值日暮，捧白简，整
簪带，竦踊不寐，坐而待旦。于是贵游慑伏，台阁生风。
《徐苗传》：苗少家贫，昼执鉏耒，夜则吟诵。弱冠与弟贾
就博士济南宋钧受业，遂为儒宗，作《五经同异评》。
《霍原传》。“原少有志力，年十八，观太学行礼，因留习之。
贵游子弟闻而重之，欲与相见，以其名微，不欲昼往，
乃夜共造焉。”

《刘元海载记》：元海父豹，豹妻呼延氏，祈子于龙门，俄
而有一大鱼，顶有二角，轩鬐跃鳞而至祭所，久之乃
去。坐觋皆异之，曰：“此嘉祥也。”其夜梦旦所见鱼变为
人，左手把一物，大如半鸡子，光景非常，授呼延氏曰：
“此是日精，服之生贵子。”

《祖逖传》：逖与司空刘琨俱为司州主簿，情好绸缪，共
被同寝，中夜闻荒鸡鸣，蹴琨觉曰：“此非恶声也。”因起
舞。逖琨并有英气，每语世事，或中宵起坐相谓曰：“若
四海鼎沸，豪杰并起，吾与足下当相避于中原耳。”
《张华传》：初吴之未灭也，斗牛之间常有紫气，及吴平
之后，紫气愈明。华闻豫章人雷焕妙达纬象，乃要焕
宿屏人曰：“可共寻天文。”因登楼仰观。焕曰：“斗牛之间，
颇有异气。”华曰：“是何祥也？”焕曰：“宝剑之精，上彻于天
耳。”因问在何郡，焕曰：“在豫章丰城。”华即补焕为丰城
令。焕到县，掘狱屋基，入地四尺馀，得双剑，一曰龙泉，
一曰太阿。其夕，斗牛间气不复见焉。

殷芸《小说》：中朝时有畜铜澡盘，晨夕恒鸣，如人扣。以
白张华。华曰：“此盘与洛钟宫商相谐，宫中朝暮撞，故
声相应。可鑢令轻则韵乖，鸣自止也。”依言即不复鸣。
《水经注》：黎山在黎阳县故城西，凭山为基，东岨为河。
昔慕容元明自邺率众南徙，滑台既无舟楫，将保黎
阳。昏而流澌冰合，于夜中济讫，旦而冰泮。燕民谓是
处为“天桥津。”

《晋书邓攸传》：攸在吴郡，刑政清明，百姓欢悦。后称疾
去职，百姓数千人留牵攸船，不得进，乃小停，夜中发
去。吴人歌之曰：“𬘘如打五鼓，鸡鸣天欲曙。邓侯拖不
留，谢令推不去。”

《石垣传》：“垣能暗中取物，如昼无差。”

《佛图澄传》：澄腹傍有一孔，常以絮塞之，每夜读书，则
拔絮孔中出，光照于一室。又尝斋时，平旦至流水侧，
从腹旁孔中引出五脏六腑洗之讫，还纳腹中。
《索𬘘传》：黄平问𬘘曰：“我昨夜梦舍中马舞，数十人向
马拍手，此何祥也？”𬘘曰：“马者，火也，舞为火起，向马拍
手，救火人也。”平未归而火作。

《张忠传》：“忠居依崇岩幽谷，凿池为窟室，弟子亦以窟
居，去忠六十馀步，五日一朝，其教以形不以言，弟子
受业，观形而退，立道坛于窟上，每旦朝拜之。”

《世说》：王丞相招祖约，夜语，至晓不眠。明旦有客，公头
鬓未理，亦小倦。客曰：“公昨如是，似失眠。”公曰：“昨与士
少语，遂使人忘疲。”

《晋书·刘曜载记》：曜尝夜闲居，有二童子入跪曰：“菅涔
王使小臣奉谒赵皇帝，献剑一口。”置前再拜而去。以
烛视之，剑长三尺，光泽非常，赤玉为室，背上有铭曰：
“神剑，御除众毒。”曜遂服之。

《陶侃传》：侃在州无事，辄朝运百甓于斋外，暮运于斋
内。人问其故，答曰：“吾方致力中原，过尔优逸，恐不堪
事。”

《王承传》：承为东海太守，有犯夜者，为吏所拘。承问其
故，答曰：“从帅受书，不觉日暮。”承曰：“鞭挞甯越，以立威
名，非政化之本。”使吏送令归家。其从容宽恕若此。
《庾亮传》：亮在武昌，诸佐吏殷浩之徒，乘秋夜往，共登
南楼，俄而不觉亮至，诸人将起避之。亮徐曰：“诸君少
住，老子于此处，兴复不浅。”便据胡床与浩等谈咏竟
坐。其坦率行己，多此类也。

《袁宏传》：“宏字彦伯，侍中猷之孙也。父助，临汝令。宏有逸才，文章绝美，曾为咏史诗，是其风情所寄。少孤贫，
以运租自业，谢尚时镇牛渚，秋夜乘月，率尔与左右
微服泛江，会宏在舫中讽咏，声既清会，辞又藻拔，遂
驻听久之，遣问焉。答云：‘是袁临汝郎诵诗。即其咏史
之作也。尚倾率有胜致，即迎升舟，与之谭论，申旦不’”
寐。自此名誉日茂。

《北史李彪传》：“晋世有佐郎王隐，为著作虞预所毁，亡
官在家，昼则樵薪供爨，夜则观文属缀，集成《晋书》，存
一代之事。司马绍敕尚书惟给笔札而已。”

《晋书罗含传》：含幼孤，为叔母朱氏所养，少有志尚，尝
昼卧，梦一鸟，文采异常，飞入口中，因惊起说之，朱氏
曰：“鸟有文采，汝后必有文章。”自此后，藻思日新。
《嵇康传》：“康尝游于洛西，暮宿华阳亭，引琴而弹。夜分，
忽有客诣之，称是古人，与康共谈音律，辞致清辩，因
索琴弹之，而为广陵散，声调绝伦，遂以授康。”

《羊曼传》：时朝士过江，初拜官，相饰供馔。曼拜丹阳尹，
客来蚤者，得佳设，日晏则渐罄，不复及精，随客早晚，
不问贵贱。有羊固拜临海太守，竟日皆美，虽晚至者，
犹获盛馔。论者以固之丰华，乃不如曼之真率。
《韩友传》：“宣城太守殷祐有病，友筮之曰：‘七月晦日，将
有大鸲鸟来集厅事上，宜勤伺取，若获者为善，不获
将成祸胎。乃谨为其备’。”至日，果有大鸲垂尾九尺，来
集厅事上，掩捕得之。祐乃迁石头都督护，后为吴郡
太守。

《毕卓传》：“卓为吏部郎，常饮酒废职。比舍郎酿熟，卓因
醉夜至其瓮间盗饮之，为掌酒者所缚。明旦视之，乃
毕吏部也。遽释其缚，卓遂引主人宴于瓮侧，致醉而
去。”

销夏羊欣年十二随父不疑为乌程令，吴兴太守王
献之爱之欣尝夏月著新绢裙昼寝，献之入县见之，
书裙数幅而去。

《晋书张重华传》：重华以谢艾为中坚将军，配步骑五
千击麻秋，引师出振武，夜有二枭鸣于牙中。艾曰：“枭，
邀也，六博得枭者胜。今枭鸣牙中，克敌之兆。”于是进
战，大破之。

《世说》：桓宣武与郗超议芟夷朝臣，条牒既定，其夜同
宿。明晨起，呼谢安、王坦之入，掷疏示之。郗犹在帐内，
谢都无言。王直掷还云：多。宣武取笔欲除，郗不觉窃
从帐中与宣武言。谢含笑曰：“郗生可谓入幕宾也。”
许掾尝诣简文，而尔夜风恬月朗，乃共作曲室中语。
襟情之咏，偏是许之所长。辞寄清婉，有逾平日。简文
虽契素，此遇尤相咨嗟，不觉造膝，共叉手语，达于将
旦。

王子猷居山阴，夜大雪。眠觉，开室命酌酒，四望皎然，
因彷徨，咏左思《招隐》诗。忽忆戴安道，时戴在剡，即便
夜乘小船就之，经宿方至，造门不前而返。人问其故，
王曰：“吾本乘兴而行，兴尽而返，何必见戴？”

张凭举孝廉出都，欲诣刘尹，乡里及同举者共笑之。
张遂诣刘。顷之，长史诸贤来，清言客主有不通处。张
乃遥于末坐判之，言约旨远，足畅彼我之怀。真长延
之上坐，清言弥日，因留宿。至晓张退，刘曰：“卿且去，正
当取卿共诣抚军。”张还船，同侣问何处宿？张笑而不
答。须臾，真长遣传教觅张孝廉船，同侣惋愕。

晋孝武年十二，时冬天，昼日不著复衣，但著单练衫
五六重，夜则累茵褥。谢公谏曰：“圣体宜令有常。陛下
昼过冷，夜过热，恐非摄养之术。”帝曰：“昼动夜静。”谢公
出叹曰：“上理不减先帝。”

《晋书范甯传》：“甯常患目痛，就中书侍郎张湛求方，湛
因嘲之曰：‘古方宋阳里子少得其术，以授鲁东门伯，
鲁东门伯以授左丘明，遂世世相传，及汉杜子夏、郑
康成，魏高堂隆，晋左太冲，凡此诸贤，并有目疾，得此
方云：用损读书一，减思虑二，专内视三，简外观四，旦
晚起五，夜早眠六。凡六物，熬以神火，下以气簁，蕴于
胸中七日，然后纳诸方寸。修之一时，近能数其目睫，
远视尺捶之馀，长服不已，洞见墙壁之外，非但明目，
乃亦延年’。”

《晋书冯跋载记》：“跋尝夜见天门开，神光赫然，烛于庭
内。又犯熙禁，惧祸，乃与诸弟逃于山泽。每夜独行，猛
兽常为避路。”

《顾恺之传》：“恺之，义熙初为散骑常侍，与刘瞻连省，夜
于月下长咏，瞻每遥赞之，恺之弥自力忘倦。瞻将眠，
令人代己，恺之不觉有异，遂申旦而止。”

《夏统传》：统幼孤贫，养亲以孝闻，睦于兄弟，每采梠求
食，星行夜归。

《华阳国志》：“临邛县有火井，夜时光映上照。民欲其火
光，以家火投之，顷许如雷声，火焰出，通耀数十里。以
竹筒盛其光藏之，可拽行，终日不灭。”

《玉堂闲话》：“晋将作少监袁继谦常说顷居青社，假一
第而处之，闻多凶怪，昏暝即不敢出户庭，合门惊惧，
莫能安寝。忽一夕闻吼声，若有呼于瓮中者，其声重
浊，举家怖惧，必谓其怪之尤者。遂于窗隙窥之，见一物苍黑色，来往庭中。是夕月色晦，睹之既久，似若狗
身而首不能举，遂以挝击其脑，忽轰然一声，家犬惊”
叫而去。盖其日庄上人输油至此，就于其地而糜釜
尚有馀者，故犬以首入空器中，而不能出也。因举家
大笑，遂安寝。

《续晋春秋》：何无忌母，刘牢之姊。无忌与宋高祖谋，夜
于屏风中制檄文，母登屏风窥之，大喜曰：“汝能如此，
吾仇得雪矣。”

《宋书百官志》：“殿中司马督，朝会宴飨，则将军戎服直
侍左右，夜开城诸门，则执白虎幡监之。”

《礼志》故事：“正月朔，贺殿下，两百华镫对于二阶之间，
端门设庭燎火炬。端门外设五尺三尺镫，月照星明，
虽夜犹昼矣。”

《檀祗传》：“祗迁右卫将军，出为辅国将军、宣城内史，即
本号督江北淮南军郡事、青州刺史、广陵相，进号征
卤将军，加节十年。亡命司马国璠兄弟，自北徐州界
聚众数百，潜得过淮，因天夜阴暗，率百许人，缘广陵
城得入，叫唤直上厅事。祗惊起出门，将处分，贼射之，
伤败乃入。祗语左右，贼乘暗得入，欲掩我不备。但打
五鼓，惧晓，必走矣。”贼闻鼓鸣，谓为“晓”，于是奔散。追讨
杀百馀人。

《南史刘穆之传》：“穆之与朱龄石并便尺牍，常于武帝
坐与龄石并答书，自旦至日中，穆之得百函，龄石得
八十函，而穆之应对无废。”

《旧唐书音乐志》：“《乌夜啼》，宋临川王义庆所作也。元嘉
十七年，徙彭城王义康于豫章。义庆时为江州，至镇，
相见而哭，为帝所怪。征还宅，大惧。妓妾夜闻乌啼声，
扣斋阁云：‘明日应有赦’。其年更为南兖州刺史，因此
歌。故其和云：‘笼窗窗不开，乌夜啼，夜夜望郎来’。
《襄阳乐》者，宋隋王诞之所作也。诞始为襄阳郡。元嘉
二十”六年，仍为雍州。夜闻诸女歌谣，因作之，故歌和
云：《襄阳来夜乐》，其歌曰：“朝发襄阳来，暮至大堤宿。大
堤诸女儿，花艳惊郎目。”

《宋书阮长之传》：“长之在中书省直，夜往邻省，误著履
出阁，依事自列门下。门下以暗夜人不知，不受列。长
之固遣送之，曰：‘一生不侮暗室’。”

《异苑》：剡县陈婺妻，少与二子寡居，好饮茶茗，以宅中
有古冢，每饮先辄祀之，二子恚之曰：“冢何知，徒以劳
祀。”欲掘去之，母苦禁而止。及夜，母梦一人曰：“吾止此
冢三百馀年，二子𢘆欲见毁，赖相保护，又飨吾嘉茗，
虽泉壤朽骨，岂忘翳桑之报。”及晓，于庭内获钱十万，
似久埋者，唯贯新耳。母告二子，二子惭之，从是祷酬
愈至。

《宋拾遗录》：臣贫贱时，尝疾病，家人为臣斋勤苦七日。
臣昼夜梦见一童子，青衣持缣，广数寸与臣，臣问之：
“用此何为”，答曰：“西王母符也，汝可服之。”服竟便觉，一
二日病差。

《齐书百官志》：“宫城诸却敌楼上本施鼓，持夜者以应
更唱。太祖以鼓多惊眠，改以铁磬。”

《祥瑞志》：曲阿县民黄庆宅左有园，园东南广袤四丈，
每种菜辄鲜异，虽加采拔，随复更生。夜中恒有白光，
皎质属天，状似县绢。私疑非常，请师卜候，道士傅德
占使掘之，深三尺，获玉印一钮，文曰“长承万福。”
《南史。江泌传》：泌少贫，昼斫屧为业，夜读书，随月光光
斜握卷升屋。

《丘仲孚传》：仲孚字公信，灵鞠从孙也。少好学，读书常
以中宵钟鸣为限，灵鞠尝称为千里驹也。

《齐书顾欢传》：“乡中有学舍，欢贫无以受业，于舍壁后
倚听无遗忘者。躬耕诵书，夜则燃糠自照。”

《南史齐武帝诸子传》：“南海王子罕颇有学。母乐容华
尝寝疾，子罕昼夜祈祷。于时以竹为灯缵照夜，此缵
宿昔枝叶大茂，母病亦愈，咸以为孝感所致。”

《柳恽传》：“齐竟陵王尝宿晏，明旦将朝见，恽投壶，枭不
绝，停轝久之，进见遂晚。齐武帝迟之，王以实对，武帝
复使为之赐绢二十匹。”

《刘峻传》：“峻好学，寄人庑下，自课读书。常燎麻炬，从夕
达旦，时或昏睡，爇其须发，及觉复读。其精力如此。”
《沈攸之传》：“攸之弟雍之孙僧昭，少事天师道士，常以
甲子及甲午日夜，著黄巾衣褐，醮于私室，时记人吉
凶，颇有应验。自云为太山录事。幽司中有所收录，必
僧昭署名。”

《任昉传》：昉父遥，齐中散大夫。遥妻裴氏高明有德行。
尝昼卧，梦有五色彩旗盖四角悬铃自天而坠，其一
铃落入怀中，心悸，因而有娠。占者曰：“必生才子。”及生
昉身长七尺五寸，幼而聪敏，早称神悟。四岁诵诗数
十篇，八岁能属文，自制月仪，辞义甚美。

《裴子野传》：“初，父寝疾弥年，子野祷请备至，涕泗霑濡。
父夜梦见其容，旦召视如梦。俄而疾间，以为至孝所
感，命著《孝感传》，固辞乃止。”

《江淹传》：“淹以文章显，晚节才思微退。云为宣城太守，

大恚曰：‘那得割截都尽。顾见丘迟谓曰：‘馀此数尺，既
无所用以遗君。自尔淹文章踬矣。又尝宿于冶亭，梦
一丈夫，自称郭璞，谓淹曰：‘吾有笔在卿处多年，可以
见还’’’。”淹乃探怀中得五色笔一以授之。尔后为诗，绝
无美句，时人谓之才尽。

《沈约传》：“约流寓孤贫，笃志好学，昼夜不释卷。母恐其
以劳生疾，常遣减油灭火。而昼之所读，夜辄诵之，遂
博通群籍，善属文。”

《贺琛传》：“梁武帝曰：朕三更出理事，随事多少，事或少
中前得竟，事多至日昃方得就食。既常一食，若昼若
夜，无有定时。”

《梁书陆云公传》：云公善奕棋，常夜侍御坐，武冠触烛
火。高祖笑谓曰：“烛烧卿貂。”高祖将用云公为侍中，故
以此言戏之也。

《嘉话录》：《千文》梁周兴嗣编次。而有王右军书者，乃梁
武教诸王书，令殷銕石于大王书模，一千字不重，每
字一纸，杂然无序。武帝召兴嗣曰：“卿有才思，为我韵
之。”兴嗣一夕编进，须发顿白。

《南史萧修传》：初，嗣王范为卫尉，夜中行城，常因风便
鞭棰宿卫，欲令帝知其勤。及修在职，夜必再巡，而不
欲人知。或问其故，曰：“夜中警逴，实有其劳。主上慈爱，
闻之，容或赐止。违诏则不可，奉诏则废事。且胡质之
清，尚畏人知，此职司之常，何足自显。”闻者叹服。
《隋书天文志》：“梁天监四年六月壬戌，岁星昼见。占曰：
‘岁色黄润，立竿影见，大熟’。”是岁大穰，米斛三十。
天监六年，武帝以昼夜百刻，分配十二辰，辰得八刻，
仍有馀分，乃以昼夜为九十六刻，一辰有全刻八焉。
《梁书徐勉传》：勉迁吏部尚书，常与门人夜集，客有虞
暠求詹事五官，勉正色答云：“今夕止可谈风月，不宜
及公事。”故时人咸服其无私。

《南史何思澄传》：“思澄重交结，分书与诸宾朋校定，而
终日造谒。每宿昔作名一束，晓便命驾，朝贤无不悉
狎，狎处即命食。有人方之娄护，欣然当之。投晚还家，
所赍名必尽。”

《王僧孺传》：竟陵王子良尝夜集学士，刻烛为诗，四韵
者则刻一寸，以此为率。萧文琰曰：“顿烧一寸烛，而成
四韵，诗何难之有？”乃与丘令楷、江洪等共打铜钵立
韵，响灭则诗成，皆可观览。

《韦叡传》：“叡每昼接客旅，夜算军书，三更起张灯达曙，
抚循其众，常如不及。”

《北史宗懔传》：懔少聪敏，好读书，昼夜不倦，语辄引古
事，乡里呼为“小儿学士。”

《南史朱异传》：“异起宅东陂，穷乎美丽，晚朝来下，酣饮
其中。每迫曛黄，虑台门将阖，乃引其卤簿自宅至城，
使捉城门，停留管籥。”

《隋书天文志》：“大同十年，改用一百八刻。依《尚书考灵
曜》昼夜三十六顷之数，因而三之，冬至昼漏四十八
刻，夜漏六十刻。夏至昼漏七十刻，夜漏三十八刻。春
秋二分，昼漏六十刻，夜漏四十八刻。昏旦之数各三
刻。”

《南史萧范传》：“范弟谘，位卫尉卿，封武林侯。简文即位
之后，周卫转严，外人莫得见，唯谘及王克殷不害，并
以文弱得入卧内，晨昏左右，天子与之讲论六艺，不
辍于时。”

《梁书诸夷传》：“高昌国有朝乌，旦旦集王殿前，为行列，
不畏人，日出然后散去。”

《颜氏家训》：“梁世彭城刘绮，交州刺史勃之孙。早孤，家
贫，灯难办，常买荻尺寸折之，燃明夜读。孝元初，出会
稽，精选寮采。绮以才华为国常侍，兼记室，殊蒙礼遇。”
《南史·沈洙传》：“梁代旧律，测囚之法，日一上，起自晡鼓，
尽于二更。及北部郎范泉删定律令，以旧法测立时
久，非人所堪，分其刻数日再上。廷尉以为新制过轻”，
请会尚书省详议。洙议曰：“夜中测立，缓急易欺，兼用
昼漏，于事为允。但漏刻赊促，今古不同。《汉书律历》，何
承天、祖冲之、祖暅父子，《漏经》并自关鼓至下鼓，自晡
鼓至关鼓，皆十三刻，冬夏四时不异。若其日有长短，
分在中时前后。今用梁末改漏下鼓之后，分其短长，
夏至之日各十七刻，冬至之日各十二刻。”廷尉今牒，
以时刻短促，致罪人不款。愚意愿去夜测之昧，从昼
漏之明，斟酌今古之闻，参会二漏之义。舍秋冬之少
刻，从夏日之长晷，不问寒暑，并依今之夏至，朝夕上
测，各十七刻。比之古漏，则一上多昔四刻。即用今漏，
则冬至多五刻。虽冬至之时，数刻侵夜，正是少日，于
事非疑。庶罪人不以漏短而为捍，狱囚无以在夜而
致诬。求之鄙意，窃谓为宜依范泉前制

《陈书文帝本纪》，帝一夜内刺闺，取外事分判者，前后
相续。每鸡人伺漏，传签于殿中者，令投签于阶石上，
枪然有声，云：“吾虽得眠，亦令惊觉。”

《徐孝克传》：“孝克东游居钱塘之佳义里，与诸僧讨论
释典，遂通三论。”每日二时讲，旦讲佛经，晚讲礼传，道俗受业者数百人。大建四年，征为秘书丞，不就。乃蔬
食长斋，持菩萨戒，昼夜讲诵法华经。宣帝甚嘉其操
行。

《徐份传》：份性孝悌。父陵尝遇疾甚笃，份烧香泣涕，跪
诵《孝经》，昼夜不息，如此者三日，陵疾豁然而愈。亲戚
皆谓份孝感所致。

《水经注》：西魏神瑞三年，建白楼，置大鼓于其上，晨昏
以千椎为城里诸门启闭之候，谓之“戒晨鼓。”

《魏书崔浩传》：浩进讲《书传》，太宗大悦，语至中夜，赐浩
御缥醪酒十觚，水精戎盐一两，曰：“朕味卿言若此，盐
酒故与卿同其旨也。”

天师寇谦之每与浩言，闻其论治乱之迹，常自夜达
旦，竦意敛容，无有懈倦。既而叹美之曰：“斯言也惠，皆
可底行，亦当今之皋繇也。”

《北史张深传》：明元时，有容城令徐路，善占候，坐系冀
州狱。别驾崔隆宗就禁慰问之，路曰：“昨夜驿马星流，
计赦须臾应至。”隆宗先信之，遂遣人出城候焉，俄而
赦至。

《王早传》：“早与客清晨立于门内，遇有卒风振树，早语
客曰：‘依法，当有千里外急使。日中时有两匹马，一白
一赤，从西南来，至即取我，不听与妻子别’。”语讫便入，
召家人邻里辞别，仍沐浴带书囊，日中出门候使如
期，果有马一白一赤，从州而至，即捉早上马，遂诣行
宫。时太武围凉州未拔，故许彦荐之。早，彦师也。
《崔光传》：“光年十七，随父徙代，家贫好学，昼耕夜诵，佣
书以养父母。”

《魏书任城王澄传》：“高祖延四庙之子申宗宴于皇信
堂，不以爵秩为列，悉序昭穆为次，用家人之礼。行礼
已毕，令宗室各言其志，可率赋诗。特令澄为七言连
韵，与高祖往复赌赛，遂至极欢，际夜乃罢。”

《刘芳传》：“芳虽处穷窘之中，而业尚贞固，聪敏过人，笃
志坟典，昼则佣书以自资给，夜则读诵终夕不寝，至
有易衣并日之弊，而淡然自守。”

《房法寿传》：法寿族子景先，字光胄。幼孤贫，无资从师，
其母自授《毛诗》《曲礼》。年十二，请其母曰：“岂可使兄佣
赁以供景先也？请自求衣，然后就学。”母哀其小，不许，
苦请从之。遂得一羊裘，忻然自足，昼则樵苏，夜诵经
史，自是精勤，遂大通瞻。

《祖莹传》：莹年八岁能诵诗书。十二为中书学生。好学
耽书，以夜继昼，父母恐其成疾，禁之不能止。常密于
灰中藏火，驱逐童仆，父母寝睡后，燃灯读书，以衣被
蔽塞窗户，恐漏光明，为家人所觉，由是声誉甚盛，内
外亲属呼为“圣小儿。”

《北史吕思礼传》：“思礼好学有才，虽务兼军国，而手不
释卷，昼理政事，夜即读书，令苍头执烛，烛烬夜有数
升。”

《通典》：“后魏御史甚重，必以对策高第者补之。侍御史
与殿中侍御史，昼则外台受事，夜则番直内台。”
《北史崔暹传》：“暹自出身从宦，常日晏乃归，侵晓则与
兄弟跪问母之起居，暮则尝食视寝，然后至外斋，对
亲宾论事，或与沙门辩元理，夜久乃还寝。”

《周书武帝本纪》：建德二年“十二月戊午，听讼于正武
殿，自旦及夜，继之以烛。”

《隋书五行志》：“周宣帝与宫人夜中连臂蹋蹄而歌曰：
‘自知身命促，把烛夜行游’。”

《岭表录异》：“麦铁杖，韶州翁源人也。有勇力，日行五百
里。初仕陈朝，常执伞随驾，夜后多潜往丹阳郡行盗，
及明却趁仗下执役，往回三百馀里，人无觉者。后丹
阳频奏盗贼踪由，后主疑之，而惜其材力，舍而不问。
陈亡入隋，委质于杨素。素将平江南诸郡，使铁杖夜
泅水过扬子江，为巡逻者所捕，差人防守，送于姑苏。”
到庱亭，遇夜，伺守者寐熟，窃其兵刃，尽杀守者走回，
乃口衔二首级，携剑复浮渡大江，深为杨素奖用。后
官至本郡太守。今南海多麦氏，皆其后也。

《隋书天文志》：“开皇十四年，鄜州司马袁充上晷影刻
漏。充以短影平仪，均布十二辰立表，随日影所指辰
刻，以验漏水之节。十二辰刻，互有多少，时正前后，刻
亦不同。其二至二分，用箭辰刻之法。今列之云：冬至
日出辰正，入申正，昼四十刻，夜六十刻，子、丑、亥各二
刻，寅、戌各六刻，卯、酉各十三刻，辰、申各十四刻，巳、未
各十刻，午八刻，右十四日改箭。”“《春秋》二分，日出卯正，
入酉正，昼五十刻，夜五十刻，子四刻，丑亥七刻，寅戌
九刻，卯酉十四刻，辰申九刻，巳未七刻，午四刻，右五
日改箭。”“《夏至》日出寅正，入戌正，昼六十刻，夜四十刻，
子八刻，丑亥十刻，寅戌十四刻，卯酉十三刻，辰申六
刻，巳未二刻，午二刻，右一十九日加”减一刻，改箭。
《唐书五行志》：武德元年秋，李密、王世充隔洛水相拒。
密营中鼠，一夕渡水尽去。占曰：“鼠无故皆夜去，邑有
兵。”

《仪卫志》：伶工谓夜警为“严。”凡大驾严，夜警十二曲，中
警三曲，五更严三遍。天子谒郊庙，夜五鼓过半，奏四严。车驾至桥，复奏一严。

《车服志》：“木契符左右各十九。太极殿前刻漏所亦以
左契给之，右以授承天门监门，昼夜勘合，然后鸣鼓。”
《百官志》：“左右街使，掌分察六街徼巡。凡城门坊角有
武候铺，卫士彉骑分守。大城门百人，大铺三十人，小
城门二十人，小铺五人。日暮，鼓八百声而门闭。乙夜，
街使以骑卒循行嚣謼，武官暗探。五更二点，鼓自内”
发，诸街鼓承振，坊市门皆启。鼓三千挝，辨色而止。
宫门局，掌宫门管籥。凡夜漏尽，击漏鼓而开。夜漏上
水一刻，击漏鼓而闭。

司天台五官，挈壶正二人，五官司辰八人，漏刻博士
六人，掌知漏刻。凡孔壶为漏，浮箭为刻，以考中星昏
明。更以击鼓为节，点以击钟为节。

司门郎中、员外郎掌门关出入之籍。凡奏事，遣官送
之，昼题时刻，夜题更筹。命妇、诸亲朝参者，内侍监校
尉莅索。
诸卫折冲都尉府捉铺。持更者，“晨夜有行人必问，不
应，则弹弓而向之，复不应，则旁射，又不应，则射之。昼
以排门人远望，暮夜以持更人远听。有众而嚣，则告
主帅。”

《唐六典》：“左右金吾卫大将军，将军之职，掌宫中及京
城昼夜巡警之法，以执御非违。”

凡皇城宫城，阖门之钥，先酉而出，后戌而入。开门之
钥，后丑而出，夜尽而入。京城，阖门之钥，后申而出，先
子而入。开门之钥，后子而出，先卯而入。

《旧唐书马周传》，“先是京城诸街，每至晨暮，遣人传呼
以警众。周遂奏诸街置鼓，每击以警众，令罢传呼，时
人便之。”

《张士贵传》：士贵者，虢州卢氏人也。累有战功，赐爵新
野县公。从平东都，授虢州刺史。高祖谓之曰：“欲卿衣
锦昼游耳。”

《唐书儒学传序》：“太宗既即位，殿左置弘文馆，悉引内
学士番宿更休。听政之闲，则与讨论古今，道前王所
以成败，或日昃夜艾，未尝少怠。”

《段志元传》：志元与宇文士及勒兵卫章武门，太宗夜
遣使至二将军所，士及披户纳使，志元拒曰：“军门夜
不开。”使者示手诏，志元曰：“夜不能辨，不纳。”比曙，帝叹
曰：“真将军，周亚夫何以加！”

《循吏传序》：太宗尝曰：“朕思天下事，丙夜不安枕，永惟
治人之本，莫重刺史，故录姓名于屏风，卧兴对之，得
才否状，辄疏之下方，以拟废置。”

《五行志》：“贞观十三年三月壬寅，云阳石燃方丈，昼则
如灰，夜则有光，投草木则焚，历年乃止。”火失其性而
沴金也。

《天文志》：“骨利斡居瀚海之北，北距大海，昼长而夜短。
既夜，天如曛，不暝，夕胹羊髀，才熟而曙。盖近日出没
之所。”

《云仙杂记》：“河间王夜饮，妓女讴歌，一曲下一金牌，席
终，金牌盈座。”

《朝野佥载》：“唐柴绍之弟某，有材力，轻趫迅捷，踊身而
上，挺然若飞，十馀步乃止。”太宗令取赵公长孙无忌
鞍鞯，仍先报无忌，令其守备。其夜见一物如鸟，飞入
宅内，割双镫而去，追之不及。又遣取丹阳公主镂金
函枕，飞入内房，以手撚土公主面上举头，即以他枕
易之而去，至晓乃觉。

《国史异纂》：高宗承贞观之后，天下无事，上官仪独持
国政。尝凌晨入朝，巡洛水堤，步月徐辔，咏诗曰：“脉脉
广川流，驱马历长洲。鹊飞山月曙，蝉噪野风秋。”音韵
清亮，群公望之若神仙。

《旧唐书睿宗本纪》：“上观乐于安福门，以浊继昼，经日
乃止。”

《唐会要》：景云二年六月，敕：“南衙、北门及诸门进状及
降墨敕，皆昼题时刻，夜题更筹。”

《旧唐书王元感传》：“元感时虽年老，犹能烛下看书，通
宵不寐。长安三年，表上其所选《尚书纠缪》十卷、《春秋
振滞》二十卷、《礼记绳愆》三十卷，并所注《孝经》《史记》槁
草，请官给纸笔，写上秘书阁。”

《唐书李适之传》：“适之为刑部尚书，喜宾客，饮酒至斗
馀不乱，夜宴娱，昼决事，案无留辞。”

《南部新书》：上在骊山华清宫，值元夜，欲出游。陈元礼
奏曰：“宫外旷野，须有预备，必欲夜游，愿归城阙。”上不
能夺。

《开元天宝遗事》：“宁王好声色，有人献烛百炬，似蜡而
腻，似脂而硬。每至夜筵，宾妓间坐，酒酣作狂，其烛则
昏昏然，如有所掩，罢则复明矣。”

宁王宫中，每夜于帐前罗列木雕矮牌，饰以彩绘，各
执华灯，自昏达旦，故目之为“灯婢。”

岐王宫中于竹林内悬碎玉片子，每夜闻玉片子相
触之声，即知有风，号为“占风铎。”

申王每夜宫中与诸王贵戚聚宴，以龙檀木雕成烛
跋童子，衣以绿衣袍，系之束带，使执画烛，列立于宴席之侧，目为“烛奴。”诸官贵戚之家皆效之。

虢国夫人有“夜明枕”，设于堂中，光照一室，不假灯烛。
隐士郭休有一拄杖，色如朱染，叩之则有声。每出处
遇夜，则此杖有光，可照十步之内。登危陟险，未尝失
足，则杖之力也。

辟寒梅妃善属文，自比谢女，淡妆雅服，而姿态明秀，
笔不可描画。性喜梅，所居阑槛悉植数株，上榜曰“梅
亭。”《梅开赋》赏至夜分，尚顾恋花下不能去。

《朝野佥载》：张𬸦初为岐王属，夜梦著绯乘驴，睡中自
怪：“我绿衣当乘马，何为衣绯却乘驴？”其年应举及第，
授鸿胪寺丞。未经考而授五品，此其应也。

《旧唐书李白传》：“崔宗之谪官金陵，与白诗酒唱和。尝
月夜乘舟，自采石达金陵。白衣宫锦袍，于舟中顾瞻
笑傲，旁若无人。”

《唐书韦陟传》：陟家法修整，敕子允就学，夜分视之，见
其勤，旦日问安，色必怡，稍怠则立堂下，不与语。
《前定录》：“裴耀卿勤于王政，夜看案牍，昼决狱讼。常养
一雀，每夜至初更时有声，至五更则急鸣，耀卿呼为
‘知更雀。又于厅前有一大桐树，至晓则有群鸟翔集，
以此为出厅之候，故呼为报晓鸟，时人美焉’。”

《集异记》：唐裴伷先开元七年都督广州，仲秋夜漏未
艾，忽然天晓，星月皆没而禽鸟飞鸣矣，举郡惊异之，
未能谕，然已昼矣。裴公于是衣冠而出，军州将吏则
已集门矣，遽召参佐洎宾客至，则皆异之，但谓众惑，
固非中夜而晓。即询挈壶氏，乃曰：“常夜三更尚未也。”
裴公罔测其倪，因留宾客于厅事，共须日之升，良久
天色昏暗，夜景如初，官吏则执烛而归矣。诘旦，裴公
大集军府，询访其说，而无能辨者。裴因命使四访，阖
界皆然。即令北访。湘岭之北，则无斯事。数月之后，有
商舶自远南至，因谓郡人云：“我八月十一日夜舟行，
忽遇巨鳌出海，举首北向，而双目若日，照耀千里，毫
末皆见。久之复没，夜色依然。”征其时，则裴公集宾寮
之夕也。

五色线，剑南有，果初进，名为“日熟子。”张果叶法善以
术取，每遇午必至。罗公远，一日于火中索树丛，使者
欲到，焰火亘天，无路可过，火歇方得度，是夜方到。
《明皇杂录》：“张果常乘一白驴，一日行百里，夜则叠之
置箱中，乃纸耳。”

《杜阳杂编》：“元载有紫龙𩒹拂，色如烂椹，刻水晶为柄，
置于堂中，夜则蚊蚋不敢入，拂之有声，鸡犬无不惊
逸。”

《旧唐书钱徽传》：徽父起，常于客舍月夜独吟，遽闻人
吟于庭曰：“‘曲终人不见，江上数峰青’。起愕然，摄衣视
之，无所见。及试《湘灵鼓瑟》诗，即以十字落句。”

《前定录》：韩晋公滉在中书，尝召一吏，不时至，将挞之。
吏曰：“某兼属阴司，主三品食料。”晋公曰：“某明日当以
何食？”吏请疏于纸，过后为验，乃恕之而系其吏。明旦
遽有诏命。既对，适遇大官进食，有糕糜一器，上以半
赐晋公，食之美，又赐之。既退腹胀，召医视之，曰：“食物
所拥，宜服小橘皮汤，至夜可啖浆水粥。”明旦疾愈，思
前夕吏言，视其书，皆如其说。

《唐诗纪事》：“韩翃迟暮不得意，多家居。一日夜将半，客
叩门急贺曰：‘员外除驾部郎中知制诰’。翃愕然曰：‘误
矣’。客曰：‘邸报制诰阙人，中书两进名，不从’。又请之，曰：
‘与韩翃时有同姓名者为江淮刺史’。又具二人同进，
御批曰：‘春城无处不飞花，寒食东风御柳斜。日暮汉
宫传蜡烛，轻烟散入五侯家’，与此韩翃。”客曰：“此员外
诗耶？”翃曰：“是也，是不误矣。”

《旧唐书李晟传》：“晟理家以严称，诸子侄非晨昏不得
谒见。”

《刘沔传》：初沔为忠武小校，从李光颜讨淮西，为捉生
将。前后遇贼，血战，锋刃所伤，几死者数四。尝伤重卧
草中，月黑不知归路，昏然而睡，梦人授之双烛曰：“子
方大贵，此行无患，可持此而还。”既行，炯然有双光在
前。自后每行常有此光。

《唐语林》：唐建中初，士人韦生移家汝州，中路逢一僧，
因与连镳，言论颇洽。日将夕，僧指路岐曰：“此数里是
贫道兰若，郎君能垂顾乎？”士人许之，因令家口先行，
僧即处分从者，供帐具食，行十馀里不至。韦生问之，
即指一处林烟曰：“此是矣。”及至，又前进，日已昏夜。韦
生疑之，素善弹，乃密于靴中取张衔弹，怀铜丸十馀
方，责僧曰：“弟子有程期，适偶贪上人清论，勉副相邀，
今已行二十里，不至何也？”僧但言“且行。”是僧前行百
馀步，韦生知其盗也，乃弹之，正中其脑。僧初若不觉，
凡五发中之。僧始扪中处，徐曰：“郎君莫恶作剧。”韦生
知无可奈何，亦不复弹。良久，至一庄墅，数十人列火
炬出迎。僧延韦生坐一厅中，笑云：“郎君勿忧。”因问左
右：夫人下处，复曰：“郎君且自慰安之，即就此也。”韦生
见妻女别在一处，供帐甚盛，相顾涕泣，即就僧。僧前
执韦生手曰：“贫道盗也，本无好意，不知郎君艺若此，
非贫道亦不支也。今日固无他，幸不疑耳。适来贫道所中，郎君弹悉在。”乃举手搦脑后，五丸坠焉。有顷，布
筵具蒸犊，犊上札刀子十馀，以齑饼环之。揖韦生就
座，复曰：“贫道有义弟数人，欲令谒见。”言已，朱衣巨带
者五六辈列于阶。僧呼曰：“拜郎君，汝等向遇郎君，即
成齑粉矣。”食毕，僧曰：“贫道久为此业，今向迟暮，欲改
前非。不幸有一子，技过老僧，欲请郎君为老僧断之。”
乃呼飞飞出参郎君。飞飞年才十六七，碧衣长袖，皮
肉如腊。僧曰：“向后堂侍郎君。”僧乃授韦一剑及五丸，
且曰：“乞郎君尽艺杀之，无为老僧累也。”引韦入一堂
中，乃反锁之，堂中四隅，明灯而已。飞飞当堂执一短
鞭。韦引弹，意必中。丸已敲落，不觉跃在梁上，循壁虚
蹑，捷若猱玃，弹丸尽，不复中。韦乃运剑逐之，飞飞倏
忽逗闪，去韦身不尺。韦断其鞭数节，竟不能伤。僧久
乃开门问：“韦与老僧除得害乎？”韦具言之。僧怅然顾
飞飞曰：“郎君证成汝为贼也，知无复如何。”僧终夕与
韦论剑及弧矢之事。天将晓，僧送韦路口，赠绢百疋，
垂泣而别。

《原化记》：唐建中末，书生何讽尝买得黄纸古书一卷
读之，卷中得发卷规四寸，如环无端，讽因绝之断处
两头滴水升馀，烧之作发气。讽尝言于道者，道者曰：
“吁，君固俗骨，遇此不能羽化，命也。据《仙经》曰：蠹鱼三
食神仙字，则化为此物，名曰脉望，夜以规映当天中
星，星使立降，可求还丹。取此水和而服之，即时换骨”
上升。因取古书阅之。数处蠹漏。寻义读之。皆神仙字。
讽方叹服。

博陵崔慎思，唐贞元中应进士举，至京师。京中无第
宅，常赁人隙院居止，而主人别在一院。都无丈夫，有
少妇年三十馀，窥之，亦有容色，唯有二女奴焉。慎思
遂遣通意，求纳为妻。妇人曰：“我非仕人，与君不敌，不
可为他时恨也。”求以为妾，许之而不肯言其姓，慎思
遂纳之。二年馀，崔所取给，妇人无倦色。后产一子，数
月矣。时夜崔寝，及闭户垂帷而已。半夜，忽失其妇，崔
惊之，意其有奸，颇发忿怒，遂起堂前，徬徨而行。时月
胧明，忽见其妇自屋而下，以白练缠身，其右手持匕
首，左手携一人头，言“其父昔枉为郡守所杀，入城求
报，已数年矣，未得，今既克矣，不可久留，请从此辞。”遂
更结束其身，以灰囊盛人首携之。谓崔曰：“某幸得为
君妾，二年而已。有一子，宅及二婢皆自致，并以奉赠，
养育孩子。”言讫而别，遂逾墙越舍而去。慎思惊叹未
已，少顷却至，曰：“适去忘哺孩子，少乳。”遂入室，良久而
出，曰：“餧见已毕，便永去矣。”慎思久之，怪不闻婴儿啼，
视之，已为其所杀矣。杀其子者，以绝其念也。古之侠
者，莫能过焉。

《林下清录》：唐李约司徒汧公子得古铁一片，击之清
越，养一猿，名“山公。”月夜尝泛江登金山，击铁鼓琴，猿
必啸和，倾壶达旦，不俟外宾。

《雍录》：故事：“建福门、望仙门昏而闭，五更五点而启。至
德中，有吐蕃金吾仗亡命，因敕晚开。宰相待漏太仆
寺车坊。元和元年，初置百官待漏院，各据班品为次，
在建福门外，候禁门启入朝。”

韩愈《南海神庙碑》：常以立夏气至，命广州刺史行事
祠下。当祀时海多大风，故常以疾为解，而委事于其
副。元和十二年，诏用鲁国孔公为广州刺史。至州之
明年，吏以时告，公乃誓群有司曰：“吾将宿庙下，以供
晨事。”明日，吏以风雨白，不听。公遂升舟。省牲之夕，载
旸载阴。将事之夜，天地开除，月星明穊。五鼓既作，牵
牛正中，公乃盛服执笏以入即事。

《传奇》：隐娘者，魏博大将聂锋之女也。元和间，魏帅与
陈许节度使刘昌裔不协，使隐娘贼其首。隐娘辞帅
之许，刘能神筭，已知其来，召衙将令来日早至城北，
候一丈夫一女子，各跨白黑卫，至门揖之云：“吾欲相
见，故远相迎也。”隐娘夫妻曰：“愿见刘公。”刘劳之，愿请
留此，勿相疑也。隐娘谢曰：“仆射左右无人，愿舍彼而
就此，服公神明也。”后月馀，向刘曰：“彼未知住，必使人
继至。今宵请剪发，系之以红绡，送于魏帅枕前，以表
不回。”刘听之，至四更却返，曰：“送其信了，后夜必使精
精儿来杀某及贼仆射之首。此时亦万计杀之，乞不
忧耳。”刘豁达大度，亦无畏色。是夜明烛，半宵之后，果
有二幡子，一红一白，飘飘然如相击于床四隅。良久，
见一人自空而踣，身首异处。隐娘亦出曰：“精精儿已
毙。”拽出于堂之下，以药化为水，毛发不存矣。隐娘曰：
“后夜当使妙手空空儿继至。空空儿之神术，隐娘不
能造其境，此即系仆射之福耳。但以于阗玉周其颈，
拥以衾，隐娘当化为蠛蠓，潜入仆射肠中听伺，其馀
无逃避处。”刘如言至三更，瞑目未熟，果闻项上铿然，
声甚厉。隐娘自刘口中跃出，贺曰：“仆射无患矣。此人
如俊鹘，一搏不中，即翩然远逝。耻其不中，才未逾一
更，已千里矣。”后视其玉，果有匕首划处，痕逾数分。自
此刘转厚礼之。

《甘泽谣》唐潞州节度使薛嵩家，青衣红线者，通经史，
掌笺表，号曰“内记室。”是时，至德之后，两河未宁，以滏阳为镇，命嵩固守，控压山东。朝廷命嵩遣女嫁魏博
节度使田承嗣男，又遣嵩男娶滑台节度使令狐彰
女，三镇交为姻娅，使使日浃往来。而田承嗣乃募军
中武勇十倍者，得三千人，号外宅男，常令三百人夜
直州宅，卜选良日，将并潞州。嵩闻之，日夜忧闷，计无
所出。时夜漏将传，唯红线从焉。红线曰：“主自一月不
遑寝食，意有所属，岂非邻境乎？”嵩闻其语异，遂具告
其事。红线曰：“此易与耳。暂放某到魏城，一更首途，二
更可以复命。请先定一走马，使具寒暄书，其他即待
某回也。”乃入饬行具梳乌蛮髻，贯金雀钗，衣紫绣短
袍，系青丝轻履，胸前佩龙文匕首，额上书太一神名，
再拜而行，倏忽不见。嵩乃返身闭户，背烛危坐。常时
饮酒，不过数合，是夕举觞，十馀不醉。忽闻晓角吟风，
一叶坠露，惊而起问，即红线回矣。嵩喜而慰劳曰：“事
谐否？”红线曰：“不敢辱命，但取床头金合为信耳。”红线
曰：“某子夜前二刻即”达魏城，凡历数门，遂及寝所，闻
外宅儿睡声雷动，见中军士卒传叫风生，乃扺其寝
帐。田亲家翁止于帐内，鼓趺酣眠，头枕文犀，髻包黄
縠，枕前露一星剑，剑前仰开一金合，合内书生身甲
子与北斗神名，复以名香美珠散覆其上。时则蜡炬
烟微，炉香烬委，侍人四布，兵器交罗，或头触屏风鼾
而亸“者；或手持巾拂，寝而伸者。某乃拔其簪珥，縻其
襦裳，如病如酲，皆不能寤，遂持金合以归。出魏城西
门，当夜漏三时，往返七百里，冀减主忧，敢言其苦。”嵩
乃发使入魏，遗田承嗣《书》曰：“昨夜有客从魏中来，云
自元帅床头获一金合，不敢留驻，谨却封纳。”专使星
驰，夜半方到，见搜捕金合，一军忧疑。使者以马棰挝
门，非时请见。承嗣遽出，使者乃以金合授之。捧承之
时，惊怛绝倒。遂留使者，多其赐赉。明日，专遣使赍帛
三万匹、名马二百匹、杂珍异等，以献于嵩，曰：“某之首
领，系在恩私，便宜知过自新，不复更贻伊戚。专膺指
使，敢议亲姻。”由是一两个月内，河北河南信使交至。
《指月录》：潮州灵山大颠禅师，一日，韩文公相访，问师：
“春秋多少？”师提起素珠曰：“会么？”公曰：“不会。”师曰：“昼夜
一百八。”

《唐书李愬传》：“愬夜半至悬瓠城，雪甚，城旁皆鹅鹜池，
愬令击之，以乱军声。贼恃吴房朗山戍，晏然无知者。
李祐等坎墉先登，众从之，杀门者，发关留持柝传夜
自如。黎明雪止，愬入驻元济外宅。”

《五行志》：元和十五年正月庚辰至于丙申，昼常阴晦，
微雨雪，夜则晴霁。占曰：“昼雾夜晴。臣志得申。”

《国史补》：吕元膺为鄂岳团练，夜登城，女墙已锁，守者
曰：“军法夜不可开。”乃告之曰：“中丞自登。”守者又曰：“夜
中不辨是非，中丞亦不可。”元膺乃归。及明，擢为大职。
越僧僧澈得莲花漏于庐山，传之江西观察使韦丹
初，惠远以山中不知更漏，乃取铜叶制器，状如莲花，
置盆水上，底孔漏水，半之则沉，每昼夜十二沉，为行
“道之节，虽冬夏短长，云阴月黑”，无所差也。

《唐书五行志》：“翰林院有铃，夜中文书入，则引之以传
呼。长庆中，河北用兵，夜辄自鸣，与军中息耗相应。声
急则军事急，声缓则军事缓。”

《杜阳杂编》：宝历元年，高昌国献夜明犀，其状类通天
犀，夜则光明可照百步，覆绘十重，终不能掩其耀焕。
上遂命解为腰带。每游猎，夜不施蜡炬，有如昼日。
《酉阳杂俎》：宝历中，有王山人，取人本命日五更张灯
相人影，知体咎，言人影欲深，深则贵而寿。

《唐书毕𫍯传》：“𫍯夜燃薪读书，母恤其疲，夺火使寐，不
肯，遂诵经史，工辞章。”

摭言毕，𫍯及第年与一二人同行听响卜。夜艾人稀，
久无所闻。俄遇人投骨于地，群犬争趋。又一人曰：“后
来者必衔得。”

《唐诗纪事》：文宗尝谓左右曰：“若不甲夜视事，乙夜观
书，则何以为人君耶？”每试进士，多自出题目，及所司
进所试，披览吟咏，终日忘倦。

《唐书柳公权传》：文宗召充翰林书诏学士，尝夜召对
于沈香亭子，烛穷而语未尽，宫人以蜡液濡纸继之。
《王重荣传》：重荣，太原祁人。父纵，太和永为河中骑将，
从石雄破回鹘，终盐州刺史。重荣以父任为列校，与
兄重盈皆以毅武冠军，擢河中牙将，主伺察。时两军
士干夜禁，捕而鞭之，士还诉于中尉，杨元实怒，执重
荣让曰：“天子爪士，而藩校辱之。”答曰：“夜半执者，奸盗
孰知天子爪士？”具言其状，元实叹曰：“非尔明辨，孰由
知之？”更诿于府。擢右署。

《裴度传》：“度治第东都集贤里，午桥作别墅，具燠馆凉
台，号绿野堂，激波其下。度野服萧散，与白居易、刘禹
锡为文章，把酒穷昼夜，相欢不问人间事。”

《本事诗》：唐丞相马植罢安南都护，与时宰不通，又除
黔南，殊不得意，维舟峡中古寺，寺前长堤，堤畔林木，
夜月甚明。见人白衣缓步堤上，吟曰：截竹为筒作笛
吹，凤凰池上凤凰飞。劳君更向黔南去，即是陶钧万
类时。”后自黔南入为大理卿，遂作相《江行杂录》：牛奇章帅维扬，杜牧在幕中，夜多微服逸
游。公闻之，以街子数辈潜随护之，以防不虞。后牧之
以拾遗召，临别，公以纵逸为戒。牧之始犹讳之，公命
取一箧，皆街子，报帖云：“社书记平善”，乃大感服。
《清异录》：武宗侵夜，宫嫔离次，上独映琉璃灯笼观书，
久之归寝殿，王才人问：官家今日何以消遣？上曰：“绿
罗供奉已去，皂罗供奉不来，与紫明供奉相守，熟读
《尚书·无逸篇》数遍。朕非不能取热闹快活，正要与管
弦尊罍，暂时隔破。

《宣宗实录》：大中二年二月，令狐绹为翰林学士，夜召
与论人间疾苦。帝出金镜书曰：“此太宗所著也。”绹再
拜曰：“陛下必欲兴王业，舍此孰先？”

《杜阳杂编》：“同昌公主出降韦氏诸家，好为叶子戏。夜
则公主以红琉璃盘盛夜光珠，令僧祁捧立堂中，而
光明如昼焉。”

《东观奏记》：“上将命令狐绹为宰相，夜半含春亭召对，
赐金莲花炬，送归学士院。”

《剧谈录》：“大中岁，韦颛举进士，词学赡而贫寠滋甚，岁
暮饥寒，无以自给。有韦光者，待以宗党，辍所居外舍
馆之。放榜之夕，风云凝沍，报光成事者络绎而至，颛
略无登第之耗，光延之于堂际小阁，备设酒馔慰安，
见女仆料数衣装，仆者排比车马。颛夜分归所止，拥
炉愁叹而坐。候光成名，将修贺礼。颛坐逼于坏牖，以”
横竹挂席蔽之。檐际忽有鸣枭，顷之集于竹上。颛神
魂惊骇，持策出户逐之，飞起复还，久而方去。语候者
曰：“吾失意亦无所恨，妖禽作怪如此，兼恐横罹祸患。”
俄而禁鼓忽鸣，榜放，颛已登第，光服用车马，悉将遗
焉。

《图画见闻志》：“张询，南海人，避地居蜀，善画吴山楚岫，
枯松怪石。中和间，尝于照觉寺大悲堂后画三壁山
川、一壁早景、一壁午景、一壁晚景，谓之三时山，人所
称异也。”

《朝野佥载》：给事中陈安平子年满赴选，与乡人李仙
药卧，夜梦十一月养蚕，仙药占曰：“十一月养蚕，冬丝
也。君必送东司。”数日，果送吏部。

饶阳李瞿云勋官方满选，夜梦一母猪极大。李仙药
占曰：“母猪，㹠主也，君必得屯主。”数日，果如其言。
河东裴元质，初举进士，明朝唱第，夜梦一狗从窦出，
挽弓射之，其箭遂撇，以为不祥。问曹良史，曰：“吾往唱
第之夜，亦为此梦。梦神为吾解之曰：‘狗者，第字头也。
弓第字身也。箭者，第竖也。有撇为第也’。”寻而唱第，果
如梦焉。

《云仙杂记》：黄昇日享鹿肉三斤，自晨煮至日影下门
西，则喜曰：“火候足矣。”如是四十年。

东川降魔寺僧吉祥，魁梧多力，受饭五钵，日夜诵经
九函。池中鱼知其数，以名召之，皆出水面，使去即没。
胡阳白坛寺幡刹，日中有影，月中无影，不知何故，因
号“怯夜幡。”

《酉阳杂俎》：“西域厌达国有寺户，以数头驴运粮上山，
无人驱逐，自能往返，寅发午至，不差晷刻。”

《五代史马重绩传》：“重绩言，漏刻之法，以中星考昼夜，
为一百刻八刻六十分刻之二十为一时，时以四刻
十分为正，此自古所用也。今失其传，以午正为时，始
下侵未四刻，十分而为午，由是昼夜昏晓，皆失其正，
请依古改正。”从之。

《契丹传》：述律每酣饮，自夜至旦，昼则常睡，国人谓之
“睡王。”

《清异录》：徐铉或遇月夜，露坐中庭，但爇佳香一炷，号
“伴月香。”

《宋史窦贞固传》：“贞固迁礼部尚书，知贡举。旧制，进士
夜试，继以三烛。长兴二年，改令昼试，贞固以昼晷短，
难尽士材，奏复夜试。择士平允，时论称之。